Na temelju odredbi članka 86. stavak 3. Zakona o prostornom uređenju („Narodne novine“, broj 153/13, 65/17, 114/18, 39/19, 98/19, 67/23) te članka 33. stavka 1. točka 19. Statuta Općine Jelenje („Službene novine Općine Jelenje“, broj 59/23), Općinsko vijeće Općine Jelenje, na 17. sjednici održanoj 21. prosinca 2023. godine, donijelo je

**ODLUKU O IZRADI**

**II. IZMJENA I DOPUNA DETALJNOG PLANA UREĐENJA ZONE „JELENSKI VRH“**

**(„Službene novine Primorsko-goranske županije“, broj 07/04, 17/05)**

UVODNE ODREDBE

Članak 1.

1. Donosi se Odluka o izradi II. Izmjena i dopuna Detaljnog plana uređenja zone „Jelenski vrh“ („Službene novine Primorsko-goranske županije“, broj 07/04, 17/05), u daljnjem tekstu: Plan.

PRAVNA OSNOVA ZA IZRADU I DONOŠENJE PLANA

Članak 2.

1. Pravna osnova za izradu Plana:

* Zakon o prostornom uređenju („Narodne novine“, broj 153/13, 65/17, 114/18, 39/19, 98/19, 67/23)
* Prostorni plan uređenja Općine Jelenje („Službene novine Primorsko-goranske županije“, broj 40/07, 15/11, 37/12-ispravak, 38/14 i „Službene novine Općine Jelenje“, broj 20/19 – pročišćeni tekst, 58/23).

1. Nositelj izrade Plana je Jedinstveni upravni odjel Općine Jelenje, a odgovorna osoba za praćenje izrade plana je Pročelnica odjela.

RAZLOZI DONOŠENJA PLANA

Članak 3.

Razlozi za izmjenu i dopunu Plana su:

* usklađenje Plana sa zakonskom regulativom,
* usklađenje Plana sa stvarnim stanjem i mogućnosti obuhvata,
* preispitivanje prometnog rješenja.

OBUHVAT PLANA

Članak 4.

Obuhvat Plana utvrđen je člankom 148. i kartografskim prikazom 3d Područja primjene posebnih mjera uređenja i zaštite Prostornog plana uređenja Općine Jelenje.

SAŽETA OCJENA STANJA U OBUHVATU PLANA

Članak 5.

1. Trenutna situacija na terenu je nemogućnost izgradnje unutar obuhvata Plana zbog neadekvatnog prometnog rješenja. Ulaz u planirani obuhvat, a prema predloženom prometnom rješenju, zbog terenskih i imovinsko-pravnih odnosa, nije moguće realizirati.
2. Izgradnja predviđena osnovnim Planom ne zadovoljava današnje potrebe korisnika prostora unutar obuhvata Plana.

CILJEVI I PROGRAMSKA POLAZIŠTA PLANA

Članak 6.

Izmjena Plana se radi sa ciljem:

* usklađenja sa zakonskom regulativom:
  + osnovni Plan izrađen je 2004.g. prema tadašnjim zakonskim propisima. Tadašnja zakonska regulativa - Zakona o prostornom uređenju (»Narodne novine«, br. 30/94, 68/98, 61/00, 32/02, 100/04) u 2007. g. stavljena je van snage. Plan nije urađen u skladu sa (u to vrijeme važećim) Pravilnikom o sadržaju, mjerilima kartografskih prikaza, obveznim prostornim pokazateljima i standardu eleborata prostornih planova („Narodne novine„ br. 106/98, 39/04, 45/04 - ispravak, 163/04)
* omogućavanja realizacije planskog obuhvata sagledavajući stvarne terenske mogućnosti.

POPIS SEKTORSKIH STRATEGIJA, PLANOVA, STUDIJA I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA IZRADU PLANA

Članak 7.

1. U izradi Plana koristit će se sva raspoloživa dokumentacija koju iz svog djelokruga osiguravaju tijela i osobe određene posebnim propisima.
2. Za izradu Plana koristit će se podloge u skladu sa odredbama Pravilnika o sadržaju, mjerilima kartografskog prikaza, obveznim prostornim pokazateljima i standardu elaborata prostornih planova (»Narodne novine« broj 106/ 98, 39/04, 45/04 - ispravak i 163/04, 9/11).
3. Za izradu Plana potrebna je izrade nove geodetske podloge – topografsko-katastarske u službenom HTRS koordinatsnom sustavu.

NAČIN PRIBAVLJANJA STRUČNIH RJEŠENJA

Članak 8.

Stručna rješenja za izradu Plana izrađuje stručni izrađivač Plana ovlašten za obavljanje stručnih poslova prostornog uređenja.

POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU II. IZMJENA I DOPUNA PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI

Članak 9.

1. Utvrđuje se popis javnopravnih tijela određenih posebnim propisima koji u roku od 15 dana trebaju dati zahtjeve za izradu Plana iz područja svog djelokruga rada:

* Ministarstvo kulture i medija, Uprava za zaštitu kulturne baštine, Konzervatorski odjel u Rijeci, Užarska 26, 51000 Rijeka
* Ministarstvo unutarnjih poslova, Policijska uprava Primorsko-goranska, Sektor zaštite od požara i civilne zaštite, Trg žrtava fašizma 3, 51000 Rijeka
* Ministarstvo unutarnjih poslova, Ravnateljstvo civilne zaštite, Područni ured civilne zaštite Rijeka, Riva 10, 51000 Rijeka
* Hrvatske šume d.o.o. Uprava šuma Podružnica Delnice, Supilova 32, Delnice
* Hrvatske vode, Vodnogospodarski odjel za slivove sjevernog Jadrana, Đure Šporera 3, 51000 Rijeka
* HEP operator distribucijskog sustava d.o.o., DP Elektroprimorje Rijeka, Viktora Cara Emina 2, 51000 Rijeka
* Hrvatska regulatorna agencija za mrežne djelatnosti, Ulica Roberta Frangeša Mihanovića 9, 10110 Zagreb
* Županijska uprava za ceste Primorsko-goranske županije, Nikole Tesle 9/X. 51000 Rijeka
* Javna ustanova, Zavod za prostorno uređenje Primorsko – goranske županije, Splitska 2/II, 51000 Rijeka,
* Primorsko-goranska županija, Upravni odjel za prostorno uređenje, graditeljstvo i zaštitu okoliša, Riva 10, Rijeka
* KD Vodovod i kanalizacija d.o.o Rijeka, Dolac 14, 51000 Rijeka.

1. Ukoliko navedena javnopravna tijela ne dostave svoje zahtjeve u navedenom roku, smatrat će se da ih nemaju.

PLANIRANI ROK ZA IZRADU PLANA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU PLANA

Članak 10.

Rok za izradu Plana po fazama:

* dostava prethodnih zahtjeva (podaci, planske smjernice i propisani dokumenti) za izradu Plana: 15 dana od dana zaprimanja Odluke s pozivom na dostavu zahtjeva;
* izrada Nacrta prijedloga Plana u roku od 60 dana od dana dostave mišljenja i smjernica nadležnih tijela;
* izrada Prijedloga Plana za potrebe Javne rasprave u roku od 10 dana, po usvojenom Nacrtu prijedloga Plana;
* javni uvid i javna rasprava o Prijedlogu Plana u trajanju od 15 dana
* rok za davanje pisanih mišljenja, prijedloga i primjedbi je do završetka javnog uvida;
* izrada Izvješća o javnoj raspravi u roku od 15 dana po zaključenju iste;
* izrada Nacrta konačnog prijedloga Plana u roku od 10 dana od dana dostave prihvaćenog Izvješća o javnoj raspravi;
* utvrđivanje Konačnog Prijedloga Plana - 10 dana po dostavi Nacrta konačnog prijedloga Plana;
* donošenje Plana – ovisi o sjednici Općinskog vijeća.

IZVOR FINANCIRANJA IZRADE PLANA

Članak 11.

Izrada Plana financirat će se iz proračuna Općine Jelenje.

ZAVRŠNE ODREDBE

Članak 12.

Ova Odluka stupa na snagu osmog dana od dana objave u „Službenim novinama Općine Jelenje“.

KLASA: 024-04/23-01/8

URBROJ: 2170-20-03-01/03-23-6

Dražice, 22. prosinca 2023.

PREDSJEDNICA OPĆINSKOG VIJEĆA

OPĆINE JELENJE

Izabela Nemaz